khistorydata/jeongjo-sjw-relations huggingface dataset:
정조 13년 · 목
疏略曰臣之罷官踰嶺于今十有五年其於時政世務無異聾瞽而惟於草野之中目覩耳聞不過生民疾苦污吏殘酷也故不拘常格敢效叫閤之悃惟聖明垂察焉外邑還穀之爲民弊者無邑不然而其中最甚者居昌咸陽山淸安義三嘉等邑是已每邑穀總殆至十萬而三營之穀居其半也空殼之數三之二也有國之設置還穀者一以儲軍餉一以濟貧民爲官長者豈欲以空殼徵捧而只緣穀總太多耗剩漸滋莫可以精實穀準捧而捧之未半歲且垂窮民多逃走於是乎勒徵隣族而只欲畢捧免罪有納無退故純然空殼也初頭所捧實穀皆入色庫之偸弄其外分給全是空殼民或投棄空手歸家此年前繡衣之目擊也其可曰濟貧民而助農糧乎此若斥賣則一石租之直不過六七分錢故官與吏爭相貿取仍留庫中及至秋糴以其貿置之空殼屬之已捧至於新捧之實穀以錢代徵專歸私橐邑邑如是年年爲例可勝歎哉況於還糴之際便成一番騷亂民人多繫縣獄而斗粟難辦將差遍搜里閭而甕儲已罄飢男寒女號哭相續曰還穀戕我甚至於父子兄弟之親恩情或傷而倫彝斁悖鄕里族屬之間讎冤輒生風俗乖戾此莫非糶糴之致且其空殼倍於實穀不可爲軍餉不可爲農糧此不足有無於國家只爲貪污輩肥已之資則何可不爲變通以思懷保之道哉近年以來使本邑作錢移送沿邑穀少處而惟其空殼無以發賣於場市故抄出境內之稍饒者或給百石或給五六十石每石定以一兩二分錢嚴督勒徵當此錢荒之時末由備納或損牛馬或賣田庄漸致蕩敗以此觀之勿論貧富竝受其殃若欲永祛此弊必減多爲少以虛爲實也今宜另擇廉明之人別遣摘奸於穀多邑反閱各倉區別虛實如無實粒則雖投水火固無可惜而若曰國穀不宜全失則以其虛殼三石換作實穀一石及其秋糴一直精捧則此雖四五萬石而軍餉可恃農糧可助貪猾之偸弄可杜也生民之疾苦可祛也如是釐正然後又定其穀總大邑八萬石中邑五萬石小邑三萬石至若元會穀則折半分留比營穀加倍而監營穀則自是盡分者也每邑限以一萬石則七十一州之當年耗條爲七萬一千石此甚豐厚也兵統營之穀量宜定限每邑置以四五千石足矣如是定制然後元會耗則待春作錢納于地部以補經費三營穀則歸于該營以爲需用且耗條作錢勿論山沿通同發賣不爲偏留以貽民害則當此昇平之世豈有流離之氓乎此若因循不變則尤有萬萬駭痛者蓋自均役以後外方官況大不如古爲守令者雖欲潤屋措手無地符同倉色擅弄還穀冒法作奸無所不爲而若言其最甚則居昌府使元宅鎭是也其引滿廢務由嬖求賂雖甚無謂猶屬細故至若昨冬還糴之時實穀之以錢代捧者殆過萬餘石而不知去處今春所分皆是空殼旋卽貿得還置庫內以充其實穀捧錢之代而伊後人民憎其貿空殼換實穀擧皆受出燒於倉外夫婦對泣反憂秋糴此無異於白地徵稅況其糴政極酷多發將差搜括民戶勒奪甁儲此際蒼生之冤死至於六七其中徐姓兩班之寡居婦人被踼於官差嘔血卽死此雖成獄固已變怪其外又有倉色之殺死而此則行賂私和卽爲掩埋矣今春自監營廉探至於成獄其可曰邑有官長乎且於春初稱以量田偏聽奸吏之言白地收錢於民戶者二千餘兩闔境嗷嗷若將盡劉至若咸陽前府使李得駿之偸竊還穀有甚於元宅鎭向於丙午本郡年事不至大歉故丁未春賑不過若干飢口而賑資所入只是八十石穀物也然而憑藉賑濟賭取恩賞乃敢虛張飢抄謂行大賑六倉還穀之精實者無數運置於官廳盡歸私用末乃以賑穀二千石自備樣瞞報監營至登論啓果蒙賞典此非欺國而何蓋於丁未春間市直翔貴一石租之價至於三兩錢則二千石自備之際當費六千兩矣其所莅官纔經一秋官用耗條未滿百石則六千金之當春辦出便是龜毛又況私用錢穀毫髮不損則未知二千石賑穀從何自備乎不惟是也及其移職也米之作錢者八百石太之作錢者三百石此則入於歸裝租之未及作錢者千石此則付之由吏使之發賣從後上送又名以掃庫其爲石數亦至千餘竝歸呑食本郡之民莫不稱以賊漢又於臨歸給錢於吏房使之立碑通衢欲沽虛譽以掩贜污行路指爲賊碑衆口所鑠焉敢逃乎是雖旣往而本郡之許多欠逋皆由於得駿云此宜明覈使渠當納以懲貪吏焉臣居在山淸距二邑咫尺間也惟彼二倅之貪污便是親見知而不言罪在不忠故如是論列而旣非言官未敢直請勘律惟聖明亟降處分京司與外邑皆置吏胥者所以奉承官令擧行國事者也然而京司則皆有數額外邑則不用此例元來鄕吏不多其外有良吏假吏紛然雜出爭付吏案謀避軍役樂爲衙前大邑至屢百人中小邑少不下百餘人皆憑依官勢大爲民害常懷欺隱之心必肆侵漁之計又況歲首差任之際吏多窠窄限死相爭如是之際賂門隨開醜謗必至此莫非吏多之致也今宜使外邑亦倣京司定其吏額大邑七十人中邑五十人小邑三十人以此爲限而另擇有根着優文筆者任以吏役或犯罪科永削吏案降定軍役則爲吏者必自愛而重犯法奸猾可息民弊亦除此宜行會於諸道知委列邑定式遵行可也批以目下急務莫先於懷保苟欲懷保先從懲貪始大抵吏不畏法廉聲莫聞此常所切慨者際見爾疏居昌倅元宅鎭咸陽前倅李得駿事果如爾言烹阿之典不施於此輩而何爲召問道伯及伊時繡衣皆反以畏法善賑有治聲爲言於是乎兩說未免矛盾不可無明覈勘罪元宅鎭李得駿先令該府拿來反復嚴問期於輸情仍令時道伯拔例詳査狀聞若有疏漏更當別遣繡衣按査以此嚴飭所陳穀總吏額事許令廟堂稟處爾以疏蹤有此疏擧其心則可嘉矣
정조 13년 · 강
戶曹以時御所內各司慶熙宮及各處奉審啓
정조 13년 · 목
該曹啓言時御所內各司依定式看審後有頉處別單書入而修改則請擇日擧行允之又啓言慶熙宮差備內及內各司依節目看審後有頉處別單書入而鐵物則先爲造排修改則請擇日擧行允之敎曰擇日次次修改俾無如前抛置之弊又啓言於義洞本宮奉審則正堂兩漏二十三庫薍簾十二浮破風遮草芚二番破懸板二部紗籠及蓋覆袱破朝陽樓雨漏四十庫懸板紗籠及蓋覆袱破樂善齋雨漏十六庫啓慶軒雨漏六庫懸板蓋覆袱破外行閣庫庫傾仄內外墻垣庫庫頹圮分付各該司使之卽速修改請令本曹郞廳監董擧行允之又啓言於義宮奉安閣彰義宮依定式奉審則於義宮奉安閣兩漏一庫窓戶塗紙破退廳地衣一浮破柱根塗紙庫庫破薍簾七浮破草芚二番破內墻庫庫頹圮彰義宮咸一齋兩漏三庫東挾板門一隻破八祥檻後中門屯太破七相樓方椽十七箇腐傷窓戶及廳板庫庫破日閑齋兩漏二庫後面遮陽二浮蓋覆破治心齋前退三間腐傷東墻瓦子脫落九思齋外行閣窓戶庫庫破分付各該司使之卽速修改請令本曹郞廳監董擧行允之又啓言文昭殿碑閣蠶壇碑閣追慕洞碑閣淨業院碑閣流霞亭依定式奉審則文昭殿碑閣無頉蠶壇碑閣雨漏二庫四面墻垣庫庫頹圮西南紅箭門幷腐傷追慕洞碑閣雨漏二庫防草四箇脫落淨業院碑閣女夫防草各一張脫落樑上塗灰剝落流霞亭雨漏七庫南邊鷲頭一箇破萬懷堂雨漏五庫房後面板一箇腐傷月廊雨漏六庫千慕堂雨漏三庫中門杖夫屯太信防木腐傷外大門雨漏三庫墻垣庫庫頹圮瓦子庫庫脫落請分付各該司使之卽速修改允之
정조 13년 · 강
召見大臣備堂于熙政堂
정조 13년 · 목
予謂左相李性源曰孝烈別單中卿與右相意見多參差矣宜寧許瑜刲服饋母其妻姜氏又效其夫事近傷孝而右相欲施褒典卿等之見如何性源曰臣則雖置置之之中大體無甚異同矣命承旨李書九持別單入侍仍命詳問禮判後更爲持入予曰含春苑墻垣皆已完築乎戶判徐有隣曰已訖役矣予曰大內相望之地雜人往來可謂不成說今旣改築不但事面之不苟本宮事亦皆完好後墻外朝房亦旣訖工尤爲多幸而似太煥爀矣有隣曰外似一新內實檏素工役不至大段矣御將李柱國曰觀旂橋以下川邊編木漸致衝決輦路或有狹窄處一竝石築似爲完固矣予曰若欲石築又當浮石此時又何爲此役乎柱國曰其長不過三十餘間兩邊雖不可盡築西邊則不可不築臣營有石材之可用者三營合力則雖不浮石優可爲之矣予曰然則量勢爲之可也漢城判尹李文源曰觀峴前路外餘家則幾盡撤毀而校洞則全不擧論一二處終不免偪側之患矣予曰向來外餘家被撤者令本廳略給用餘材木矣何以爲之乎此輩犯路作舍何必顧恤而今番事不欲一毫貽弊故有此敎分給之際有若給代者然則反傷事體須善爲擧行此後則路傍作舍另加禁斷○性源啓言楚山還穀耗條事回啓有次對時更稟之命矣民小穀多之弊不獨楚山其傍近邑皆一般每年耗條許令作錢或補用於經費或換貿於沿邑待信蔘價之盡用或移送於江界則此弊可期漸祛矣從之敎以與度支長相議取用經費一款不必待信蔘價區處遲速以此知悉擧行可也○有隣啓言本曹米儲元來不數每煩請得心甚悶迫故今年則以元收租分排支用許矣日前筵中伏承別營捧上嚴飭釐正之命而大抵捧上旣不得從重分給又不得從輕則顧其勢不可不略備補縮之條而出處無路曾伏聞嶺南三漕倉船雜物價以除留米作錢取用云就其中限四五千石依詳定給價買取以餘漕船分載上納一以補欠縮一以資經費恐合事宜而係是穀物區處請下詢大臣處之詢于大臣性源曰別營事勢不可不念而除留米中船雜物條旣是以錢策應者則作錢一般自度支給價取用別無所妨而本道宜有一番往復自本司關問道臣具由報來後更許區劃似好矣從之又啓言江界前府使李頤祥論報以爲信蔘價錢依朝令別爲庫儲而其中二萬兩適因貿蔘輸送京中今若還爲持來則反費許多馱價留置本曹量宜給代爲請矣本曹以經費衙門方當需用之際旣來錢貨還送如何依所報捧置本曹給代之需不可不區處而伏聞關西前前道臣李命植在任時有元別備外別備錢二萬八百兩云就其中稱此數劃給江界餘數則自本曹區處恐合事宜請下詢大臣處之詢于大臣性源曰江界蔘錢旣已上來則度支之不欲還送不是異事且關西公貨之請得取用多是別備條則元別備加別備無甚異同依戶判所奏施行似好矣從之有隣以鑄錢堂上啓言今番鑄錢所當依朝令以準百萬之數而目今新鑄恰滿九十萬今若更鑄則又不知拖到幾朔且歲鑄一款旣已定奪十萬兩加鑄與否別無關係臣意則鑄所役事今姑撤罷仍令行錢歲鑄則每於秋冬鳩聚銅鐵隨力開鑄至於利條則合爲十五萬二百兩零而除却惠廳米價七萬四千兩開城府移送二萬兩賑恤廳移送三萬兩銅價舊未收五千九百兩則所餘僅爲二萬餘兩矣鑄役撤罷事旣重大剩條區處有難擅便請下詢大臣處之詢于大臣性源曰鑄錢無弊今番爲最且旣以歲鑄爲定則十萬兩加鑄與否不必較計撤罷行錢等節依戶判所奏施行剩條則屬之戶曹以補經用似好矣從之○禮曹判書李在簡啓言文禧廟入廟後朔望祭如禮停止而仲朔祭則當以分至日擧行乎從之敎以仲朔則以分至日爲之○文源啓言頹壓別單昨已啓下而江上一戶以稍遠之故未及聞知今始報來請恤典中一體擧行敎以書入此後追到勿拘限以三日○總戎使李漢豊啓言北漢經書板修補事頃者守禦使兼察時已有筵稟蒙允故臣定送校吏看審以來則經書具解元板六千餘張而其中刓缺者爲五百餘張矣改板材力無他辦備之道而當初元板新創之時以空名帖出給僧徒以備其物力云目今補缺之役亦用此例若得空名帖百張似可爲之請下詢大臣處之敎以大臣之意何如性源曰苟非賑政與城堞修繕則不宜成出而總帥所奏出於爲守僧聊賴之地且經書板近頗刓缺許施似好矣敎以然則成給
정조 13년 · 강
命二十五日詣慶熙宮時百官隨駕置之
정조 13년 · 목
敎曰二十五日詣慶熙宮時百官隨駕置之以大臣及六曹堂郞各一員磨鍊事分付又敎曰入廟日慈殿宮親臨雖已仰請中止而當日中宮殿當臨廟禮畢後還內以此分付該曹○兵曹啓言二十五日動駕時隨駕及留陣軍兵以何營門磨鍊乎敎曰以金虎弘化建陽銅龍門軍各六十名爲先後廂先後廂則訓將只率入直標下軍都領入直禁軍二十人別將除旗鼓率領挾輦軍以金虎門軍餉色入直軍中四十名爲之其餘軍兵及留營留陣竝置之以駕轎作行副駕轎儀伏雲劍及不緊侍衛竝置之詣慶熙宮時則侍衛亦只入直磨鍊
정조 13년 · 강
命前判書尹蓍東還差營建堂上
정조 13년 · 목
敎曰本事句語引用爽實可知其憑聞之以誤傳誤況相箚臺章已先用者不止一二則重臣於此義不獨當特因句語字數之多寡未色偏勘且況自初有敦匠之勞廟儀將成移奉在卽前判書尹蓍東文禧廟營建廳堂上還差元習儀雖命除之都監私習儀明將爲之云牌招使之仕進
정조 13년 · 강
命丹城縣監拔例擇差
정조 13년 · 목
慶尙監司洪檍以丹城縣監李彥一病狀沈淹馳啓罷默敎曰觀此狀辭周歲瘝曠其受弊可知其代不可不拔例擇差期卽蘇草以此申飭該曹
정조 13년 · 강
有政吏曹判書李▣參議李祖源兵曹判書鄭好仁進
정조 13년 · 목
敎曰未肅拜及徑出玉堂許遞政官牌招開政○以韓晚裕閔台赫爲分承旨徐邁修申獻朝爲校理李晴李龜雲爲副校理朴奎淳李顯默爲修撰鄭福煥李彥祜爲副修撰趙景鎭爲丹城縣監尹載級爲松禾縣監李秉鼎尹師國爲分副總管
정조 13년 · 강
飭召對時臺臣微稟之規
정조 13년 · 목
承旨李書九啓言召對時詣臺臺臣之微稟隨入載在館誌凡係自本院微稟之事不爲書出亦是古規昨日召對臺臣入侍混同書頒故取考近日朝紙則其所書頒便成謬例臣等之未能照檢不勝惶悚而此後則請毋循謬習以存舊規從之敎以伊時承旨不可無飭推考
정조 13년 · 목
賑廳以民家頹壓恤典依例題給啓敎曰日前雨後農形摘奸次依例分送宣傳官仍察頹戶形止聞其回告頹戶數爻如此此不過過去路傍所見也雖近於見牛未見羊旣聞之後不可仍置其中殘獨戶及全頹戶恤典依例題給仍又申飭京兆詳細推給
정조 13년 · 강
執義許晊陳疏討逆賜例批
정조 13년 · 강
刑曹以擊錚人原情啓
정조 13년 · 목
該曹啓言伊川業儒洪恕擊錚原情以爲渠父晉龜訓局所屬載寧馬山垌京人金謹行順行兄弟處給價六百兩買取今年二月金富鍊等挾勢起訟於刑曹締結書吏有杖五十刑配之擧渠父病殘受杖則難支故竊負逃生自刑曹捉致保授主人渠之外舅林就信刻期現出謹行子宗祿捉囚杖問初不放賣擈脅捧侤音無勢鄕民難與爭衡乞蒙天恩云矣取考文案則乙未戊戌之間自訓局或出物力築垌或定差人修築而許墩金謹行張俊金世珪金富鍊金璡五六人效勞故再昨年該局大將李柱國定土稅成完文許給於富鍊等四人而所謂許墩金謹行初不與焉訓局決處似有所以而晉龜謂之買得於順行與富鍊等相訟而問因隱避姑未決訟其子恕忽地鳴冤欲爲訟官侵逼之計萬萬可痛土地旣係訓局本訟移送而賂物五百兩之說雖不近理吏輩奸情有不可知另加査實嚴處晉龜飾詐冒濫之罪請照法重勘允之
정조 13년 · 강
召見輪對官及敦寧都正吳著于熙政堂
정조 13년 · 목
承旨具庠啓言繕工假監役宋載緯進伏之際擧措顚錯請推考從之
정조 13년 · 강
許副左議政李性源藥院都提擧之任
정조 13년 · 목
敎曰昨筵陳懇已以體諒爲答左相兼帶內局之任許副
정조 13년 · 강
有政吏曹判書李▣參判洪秉▣參議李祖源進
정조 13년 · 목
政院以分承旨韓晩裕閔台爀不爲任進啓敎以減下今日政差出待下批牌招又敎曰未下直守令今日辭朝在外及未肅拜臺諫許遞今日政以在京無故人差出待下批與行公臺諫牌招署經○以洪仁浩曹遠振爲分承旨金載瓚爲大司憲朴天衡爲大司諫張至冕爲持平李東稷爲獻納宋翼孝權裕爲校理金熙朝爲副校理韓光植爲修撰鄭東觀爲副修撰
정조 13년 · 강
行抄啓文臣課試試官吳載純徐有防
정조 13년 · 목
以石不能言最可人爲七言四韻律題及第李東冕承文著作沈奎魯副司正金履喬三中同等命比較御題葛天氏之民歟賦李東冕三中居首○檢校直提學徐有防啓言抄啓文臣講製時擧行等節堂下軍廳吏專當爲之而抄啓文臣新舊選恰爲五十餘員則以此數三之吏無以及期去來每有生事之弊云聞其所訴則曾有雇軍二名而自兵曹以不緊減削云今不可如數復舊其中一名分付兵曹依前劃付使之通同擧行恐合事宜矣從之○待敎金祖淳啓言本閣紙地之兩南卜定今旣革罷各項行用太半不足自今年爲始白綿紙則年例輸送外就修理契恒留條中一百卷加數進排白休紙二百斤一體輸送之意請分付戶曹從之
정조 13년 · 목
承旨李書九啓言召對與法講事體不同而昨日兩司聯箚乃以召對混稱講筵有違格例請陳箚臺臣竝推考從之
정조 13년 · 강
召見營建監董大臣及堂郞于誠正閣
정조 13년 · 목
左議政李性源啓言營建役事今已告訖自初雖無設都監策應各司之事而儀軌則不可不成出矣戶判徐有隣曰今番凡係貢契之關於經費者不爲取用故別無關甘各司之事儀軌則恐難依樣別成謄錄以置似宜矣從之又啓言入廟時文臣侍從堂上堂下武臣堂上應參人時無職名人請竝付軍職以爲進參之地從之又啓言動駕時旣有六曹堂郞各一員隨駕之命其餘百官則入參告動輦祭出詣闕外柢送神輦陪從到通曠處落後成班待大駕至柢迎仍爲入參於奉安祭事分付爲宜從之○承旨李書九啓言曾經桂坊人付軍職時前縣監李義逸獨爲見漏當該堂上推考仍令口傳付軍職此外若有如此之人一體擧行之意分付爲宜從之敎以近日三司違牌坐罷人竝敍用一體付軍職
정조 13년 · 강
重推兵判鄭好仁
정조 13년 · 목
敎曰兵曹節目軍兵結陣處所如有苟艱處往復該房可也請對徵稟可也不此之爲如是誤爲磨鍊況廿五則當以道上留住今日大臣入侍有所下敎亦無文跡之頒示豈可擅自磨鍊中宮殿擧動道路忽以捷路磨鍊尤萬萬駭然寧有如許事體政院之循例捧入不卽請罪難免溺職該房承旨推考兵曹判書鄭好仁從重推考○以兵曹侍衛節目敎以告動輦祭後卽當離發內外各營入直竝勿磨鍊只以挾輦軍及禁軍留直闕中其餘先後廂軍兵將領率領訓局新營公廨從便權接事分付二十五日歷臨時軍兵及侍衛別雲劍外皆路上留住二十六日詣廟時軍兵數少只於前面及洞口從便結陣禁軍則先爲解嚴○又以中宮殿擧動時侍衛節目啓敎以先後廂軍勿爲環衛從便結陣於通衢及洞口近處節目改磨鍊事分付
정조 13년 · 강
館學儒生朴呂壽等三百四十二人上疏討逆賜批
정조 13년 · 목
批以非言官而每行言官之事如是何睱讀書爾等退去專意儒生之業
정조 13년 · 강
以李鼎運爲承旨申驥顯爲副校理柳文養金載翼爲修撰前望也
정조 13년 · 강
遞都承旨具庠以金憙代之前望也
정조 13년 · 강
掌令成鼎鎭上疏賜批
정조 13년 · 목
疏略曰廟禮將行讎月又迫八城臣民如不欲生斷乳之賊誤藥之逆晏然於覆載之間伏願亟恢乾剛明施典刑臣於目下事又有所萬萬憂慨者尹蓍東之負犯何如關係何如而殿下曲費造化多船開釋至有甄用之命噫嘻此何擧也蓍東之昨年疏語實是今日廷臣所共聲討者也當初薄竄柢緣好生之德伊後宥還亦出孝理之政論以王章失之太寬收敍未幾帶職如舊有若尋常譴罷者然此豈臣所望於殿下者哉臣謂亟寢尹蓍東還差之命以嚴君綱批以勿煩附陳事非欲曲庇事實如許如非原疏之語侵大臣豈今始收敍今始還差乎爾言近於偏私設欲請寢爾旣於賓對之班目見頒綸無言退出過幾日之後乃有云云乎特欲兩鎭不賜處分
정조 13년 · 목
鼎運以成鼎鎭疏批有偏私二字覆難敎曰言出於出處此非偏私乎承宣之以此二字覆難此亦偏私入侍承旨姑先從重推考
정조 13년 · 강
飭營建堂上尹蓍東行公
정조 13년 · 목
敎曰以伊時光景有近日甄復卽追知其事實然猶趑趄以其語侵大臣而自初敦匠及今卒事較量輕重各有涇渭旣敍又仍意豈徒爾臺疏雖有云云下語不至太甚緊重臣亦豈必深引況定日在卽往役義重以此以彼宜令趁卽出場營建廳堂上尹蓍東待開門牌招申飭行公
정조 13년 · 목
濬川司啓言三軍門都廳參軍及牌將三十四人使喚軍五十三名募軍一千五十名等餠與酒肉張樂分饋
정조 13년 · 목
承旨金光默啓言今二十日次對入侍時總戎使李漢豊所奏北漢經書板修補事空名帖請得擧條已爲啓下而左議政李性源因俯詢陳達句語全然落漏原擧條改付標以入當該注書請從重推考允之
정조 13년 · 강
修撰柳文養以解由未出陳疏辭職賜例批命勿拘以徐琢修爲羅州牧使口勣也
정조 13년 · 목
因羅州牧使李正模身病罷黜狀啓敎曰當此農時守令不可一刻曠官羅州牧使之代令該曹口傳差出依啓請例次次擇擬代窠亦令口傳擬入
정조 13년 · 강
有政吏曹判書李▣參判洪秉▣參議李祖源進
정조 13년 · 목
以李得休金健修爲持平崔烜爲獻納金致仁爲藥院都提調尹玄錫爲高山縣監柳焵爲大司諫沈埉爲執義李秀夏爲司諫金履成爲掌令姜文會爲正言
정조 13년 · 강
飭諸道還穀之弊
정조 13년 · 목
備邊司啓言前持平任長源上疏其一田政船弊事也量田已久陳起互換蹯驗不均虛實相蒙雖未必逐邑皆然不可謂到處無弊而改量因朝今間多擧行執災屢勤飭敎庶期知戢至於船弊京外誅求沙格幻弄誠如臺言而令式旣嚴躬犯之類重則爲極律不飭之官輕不下罷拿不必別立新條幷以此申飭諸道其一還穀事也臺臣以鄕居之故知之深而說之詳第穀物毋得互換斗斛一準槪量守營鑰以防偸竊嚴簿書以絕舞弄再徵橫侵俱有定罪如欲變通莫如申明舊典以此申飭諸道其一軍兵弊也第念黃口白骨虛伍闕額一名以上皆有定罪其他服着器械之借貸不但當者之用軍法抑亦守令之抵師律故若非春秋點閱之時又有官門聚點之規如欲變通莫如申明舊典以此申飭諸道其一方伯守令瓜限貶規事也第念方伯之定以二周年守令之或六十朔或三十朔自有深意以考績言之殘蔭冷武之輒置貶下有繡衣焉有臺閣焉如欲變通莫如申明舊典以此申飭諸道其一科弊事也明經之徒尙口讀製述之借述早呈種種乖習不一而足停擧拔榜充軍島配自有令式不必別立新法請以此申飭主司之臣及京外人士敎以依回啓施行其中還穀事在小民爲切至之瘼才有飭令於嶺南觀於疏辭湖南之痼弊亦可知矣豈可以無道不然一番回啓而止自本司別關嚴飭期有實效先自湖南幷及諸道俾各十分惕念無或現發於按廉之行
정조 13년 · 강
命龍興江疏鑿便否新伯待秋巡躬審狀聞
정조 13년 · 목
備邊司啓言咸鏡前監司李崇祜龍興江疏鑿便否論列狀啓判付內有問于曾經道伯人使之具意見書送仍自本司稟處之命矣問于李命植則以爲水勢移易自非人力可回土人之過惑堪輿牽連藉重有不足採施但靈浦田土之多傷使居近之民略加防築爲宣云韓光會徐有寧鄭民始李▣鄭昌順皆以爲疏築不可輕議云矣此江之錫名以龍所重有在而第觀邑牒道啓或云非四五邑民力之所可經紀或曰動一道之力乃成云且曾經道臣皆以爲田土被傷付之本邑隨其農隙略加防築爲言而初不敢議及於疏鑿則可驗其不可容易見方一路設賑民事孔棘則尤非今日所可議到者更令新道臣待秋巡躬察役處圖上方略稟處爲宜敎以依回啓施行令新道伯秋巡時詳察細探仍令別具意見狀聞
정조 13년 · 강
咸鏡監司李秉模以南關四月朔初巡分賑饑口穀數馳啓
정조 13년 · 목
狀啓以爲南關十一邑今月初巡分賑狀今玆齊到而饑口之比去月終巡加付又爲二百九十五口三月以後饑口之有減無加卽他道同然之賑法而本道則一付之後加抄則有之而査拔者絕少冤漏濫入之弊另加嚴飭咸興以南臣於來時雖已監賑而以北則所當卽爲行部而見今農務方殷廚傳之弊不可不顧故不得如例發巡端川府四月初巡饑口四千七百五十六折未一百十八石一斗六升○救急折米四石八斗一升零醬十五石十二斗八升利川縣饑口一千七百四十折未四十六石一斗二升○粥田未一石十一斗一升太一石十一斗一升救急醬十一石九斗北靑府饑口三千二百二十六折米八十石十三斗七升○粥田米三石三升零太三石三斗三升鹽六斗四升五合零救急折米三石五斗醬六石六斗七升零洪原縣饑口一千四百四十五折未三十七石六斗三升○救急醬四石十二斗二升零咸興府饑口二千五百八十六折米六十三石九斗四升○救急醬五石二斗五升零定平縣饑口一千七百三十五折米四十三石一斗五升○粥造未一斗一升太一斗一升鹽二升零救急折米八升永興府饑口四千六百五十三折米一百十七石十一斗高原郡饑口一千四百二十四折米三十五石十一斗三升○粥田米一石十三斗四升零太一石十三斗四升零鹽二斗八升零救急折米四斗醬四石十一斗二升文川郡饑口一千八十八折米二十七石五斗八升○粥田米一石六斗七升零太一石六斗七升零鹽二斗一升零德源府饑口七百四十五折米十八石十四斗○粥造米一石七斗三升零甘藿四十七注之醬七斗四升零救急折米七石二斗五升鹽二石十四斗六升零安邊府饑口一千五百九十八折米三十八石十一斗○粥造米一石六斗零太一石六斗零鹽一斗八升零救急折未四升已上饑口二萬四千九百九十六折米六百二十六石十一斗八升粥造米二石十四斗四升零田米八石四斗七升零太九石十一斗八升零鹽一石三斗八升零醬七斗四升零甘藿四十七注之救急折末十五石十二斗七升醬四十八石九斗六升零剡二石十四斗六升零
정조 13년 · 강
推慰諭御史鄭大容
정조 13년 · 목
有旨袛受狀啓不書長銜政院以特敎問備之後又復襲謬請推允之
정조 13년 · 강
內局都提調金致仁陳箚賜批
정조 13년 · 목
箚略曰臣半載淹病與鬼爲隣不意內局新命遽下此際臣誠惶隘罔知爲計臣病非如前日筵退之比自知爲末疾而見者莫不危之文禧廟移奉隔日法駕躬臨經宿將事百僚奔走況臣職忝保護何敢言私而陳力無望自來危蹙之情地有不暇竝及伏乞亟收除旨治臣逋慢批以愼節之尙未差可殊用憲念內局之任非不知難强而昨見政望三望皆耆耇不得不點下於卿卿箚旣若此特爲許副卿須安心愼攝仍遣史官傳諭
정조 13년 · 강
遞都承旨金憙以金載▣代之前望也
정조 13년 · 목
鏶避嫌敎曰臺箚體重筵對又體重則混誤書之所失非細依啓
정조 13년 · 강
掌令金履成上疏賜例批
정조 13년 · 목
疏略曰臣賦性顚妄所知者只是彝倫大綱而細節則茫昧所言者不過學究餘論而精義則鹵莾肆於大臣之薦擬完伯也竊有所介介於心者不顧等威之嚴至犯出位之戒聖度包荒薄勘旋收栢府除命惝怳兢惕益無所容噫向來金遇國之疏出而臣之一身惟虀粉是俟辛賴聖明在上提臣瞽言有曰所慮者相反之流弊所說者往時之舞弄卽此兩句昭晰無餘雖使臣十疏自明何以加此蓋明義一部嚴懲討懼亂賊之書也書成之日國榮藉勳庸之重任討復之責則敦不以爲義理主人而及夫志盈意得之後淵膝惟其所欲操縱莫之誰何使大聖人施別之意掩翳不揚此朝野之所共憤神人之所共戮也臣於對策猥陳管見蓋願殿下總攬綱紀明示好惡彼所云簸弄者何語也嘲侮者何說也毀是書壞是義者何指也如有一毫近似則天日之明詎不燭破而乃賜十行之御批以奬一得之淺見乎若曰一托名於明義則雖汨亂公私恣逞恩讎罪盈惡極身犯大逆而世莫敢言然後爲可云爾則非敢知也彼之構陷臣身尙足快其心而至擧臣叔之名噫彼亦人子無已悖乎臣叔之有罪無罪聖明俯燭賜環給牒皆出特旨只緣臣涉世昧方自取拳踢貽累臣叔臣叔已故臣痛益切伏乞亟削臣職噫三昨年五九月之變何忍復言而亦何忍不言乎逆節之昭著無如宇偉鈞覈之肯綮專在醫媪而謄傳之啓已作文具廟宇奄成其痛倍切祀典無憾而此冤曷伸伏願快伸王章
정조 13년 · 목
疏略曰向者兵判臣鄭好仁以臣營騎士將申暹侵責騎士事送言于臣査實汰去故臣使該別將金廷遇査問則事實與兵判所言頗有差爽騎士之構捏番將不可不治使別將略治其騎士兵判送言於該別將以輕杖爲托而別將不能曲從兵判大加慍怒決棍其書員又爲送言於臣使汰該別將臣以不必如是回報而以騎士一人別將番將俱呈遞訴其在正師律振紀綱之道一番懲治在所不已臣於再昨習陳時棍治矣兵判怒甲移乙伊日棍治臣將校昨朝謂以宮墻把守處不飭決棍臣營首校殆若替罰者然且首校異於凡校設有可罪之事往復治罪不害於相敬之道而專事凌踏誠是意外臣受人凌侮旣至於此決不可抗顏對軍校也伏乞亟遞所帶之任批以卿老矣何遲待習陣日耶觀於疏辭兵判事貽羞莫甚然本兵體重不可直加處分卿其勿辭行公
정조 13년 · 목
敎曰損體損體豈有如許損體堂堂本兵之長爲一幺麼騎士右袒斗護之不足逞洩之擧至及於番將別將該大將及該營校屬如是而能不貽羞乎設令該將領有不當侵責而侵責兵判何從而聞之乎以此以彼事未前聞因武將疏徑勘本兵長反有關於朝綱後弊原批雖不直加處分以其疏語紬繹所失不在於兵判乎先令政院其委折兵判處卽爲問啓政院啓言問于鄭好仁處則以爲李柱國疏何其爽實至此耶騎士高敬吉卽臣所知也該番將申暹欲貸錢貨敬吉不聽構成罪目將有棍治之擧臣果送言於御將以將領索錢於軍卒大是駭然嚴査處之云則御將果使査實無一差爽之意爲報而送言于臣曰申暹事雖甚駭妄以此罪之將作棄人莫如略治高敬吉俾作妥帖故臣以從便善處回報則御將於査報中高敬吉汰去後決棍十度爲題臣以爲如是決處不害彌縫而旣無可罪之端故言于御將及別將使之略治則別將金廷遇右袒申暹不但嚴棍語多侵逼於臣故臣略治別將下吏以示失言之飭此乃三月初二日事也已屬過境都付相忌矣向因下敎決棍該校時問目中上疏事以愚迷之致不緊衍語率爾添入自取其疑怒或於公會相對顯示慍色及再昨習陣認以高敬吉於臣親切追提已出場之事過二朔後嚴棍二十一度方至垂死之境殆同移罪者然御廳別武士之緊切於御將者曾有作罪於臣者故果捉來棍治十度以此出場豈有更爲葛藤之理哉第今弘化門敦化門役處疏虞莫甚連爲檢飭而再昨夜所謂御廳執事初不現形此乃執事之罪也欲飭執事宜先首校故略棍五度至於該校使該營嚴治矣今其疏中往復治罪不害相敬云臣意則不然本兵統轄三軍把守檢飭安得無飭又欲申飭何必往復乎彼以此歸之挾私之科豈非意憲之外乎緣臣愚昧致勤嚴敎更無所達云矣敎以兵判事非則非矣必欲爲朝體爲聽聞爲兵判曲爲之地則無論事之是非近來閑鶻突俗習乃有此盛氣務勝之擧此或爲觀過之一端乎然申暹有犯無犯姑舍是以大司馬爲一騎士緩頰難免損體之目本事旣登徹之後不可無飭兵曹判書鄭好仁從重推考又啓言總管未差之代今日政差出事命下而兵判鄭好仁謂有情勢不爲差出直爲出去請推考允之敎以總管及衛將望簡使之斯速擬入
정조 13년 · 목
以李聖圭爲大司憲玄重祚爲正言徐美修爲副應敎金履成鄭致淳徐美修竝新通也曹允遂爲修撰朴奎淳爲副修撰洪樂性爲內局都提調金聖規爲三陟府使李潞秀爲韓山郡守鄭東敎爲新溪縣令
정조 13년 · 강
營建堂上尹蓍東上疏賜例批
정조 13년 · 목
疏略曰臣自陷罔赦之罪曲荷好生之德所以分疏於詈讒雜進之際極拔於刀俎宛轉之餘者曠絕千古闔門感泣不知死所噫臣之前疏句語只知李允郁之爲嶺南人也亦能爲此論故乃有其時之敎而已至於其時諸賊輩窮兇極惡之情狀萬萬非常情之所敢及除非鬼蜮腸肚附麗綢繆者外其孰得以知之乎書疏之換稱批敎之誤認其無知妄作卽此可判而獨無奈承望抑勒必欲甘心而後已者換面迭出前有趙貞相李獻慶後有兪恒柱一節深於一節氣勢所壓餘悸在心飭敎嚴重終事不遠唐突承膺至登前席庇覆慰藉逈出常格過福召災果然成鼎鎭之疏出矣指意甚緊操切轉急而覆難之承宣又非別人則其禍心相向使人應接不暇者如印一板觀今頭勢挾憾蝟起之論將不知至於何境而亦何望屢施仁恩輒加湔滌也伏乞鐫削臣營建之任仍令判名朝籍以遠駴機
정조 13년 · 강
承旨李鼎運上疏賜例批
정조 13년 · 목
疏略曰伏見尹蓍東疏遣辭閃忽恣意咆哮至謂覆難之承宣亦非別人臣不勝駭惋之至昨日臺疏卽今日臣子共公之論也臣未見其或涉偏私故草草一語略效覆難之義而迺者蓍東抑勒爲說隱然歸之於禍心亦見其無忌憚之甚也噫蓍東之昨年疏語是何等負犯也薄竄旋宥實出生成之澤而才入修門便肆舊習蹈藉無餘威勢可怕眼無朝廷一至此耶臣旣橫罹不敢偃處忙陳短章伏乞亟遞臣所帶之職
정조 13년 · 강
重推營建堂上尹蓍東
정조 13년 · 목
政院啓言營建堂上尹蓍東謂有情勢縣牌闕外無意承膺請推考敎以辭疏中歷擧諸人名姓對卞已未免太過承宣疏引亦未必不由於挑激大抵情雖無妄事屬難言到今洞悉之後費辭追提可謂全欠商量如是懸牌殊甚未安從重推考更卽牌招申飭行公
정조 13년 · 강
命開城府還穀三分一加分
정조 13년 · 목
該留守李致中狀啓以留庫中限折半爲請而備局以三分一許施爲言故也
정조 13년 · 강
禮曹以井邑龍窟菴事實査啓
정조 13년 · 목
全羅監司徐龍輔狀啓興德幼學李喬漢上言內龍窟菴事蹟分付地方官井邑縣監鄭東輔馳進看審則靈隱寺在本縣東南三十里寺西七里許有龍窟菴古址僅爲二十餘尺在絕頂上線路盤回樵夫亦不往者已百餘年傍有石窟可容三四十人或因此而稱以龍窟實所未詳云曾於甲辰年因井邑儒生辛性修等上言有博採狀聞之命而道臣李在學論啓還寢喬漢上言蹈襲性修而謹考本殿謄錄册有曰壬辰倭亂時殿官吳姓人奉晬容走沃溝舟下西海得達龍灣行在所奉安于寧邊甲辰還安于全州文獻備考禮考有曰宣祖二十五年倭亂慶基殿參奉吳希吉奉影幀秘藏奉安于井邑內藏山隱寂菴尋因朝令船移于牙山又移于江華三十年移奉于妙香山普賢寺別殿國朝寶鑑曰壬辰全州危急慶基殿參奉洪汝栗奉晬容由海路達義州移安妙香山寺文獻備考按說又曰壬辰移安顚末只據永禧殿志載錄殿志亦以公私文蹟爲證而寶鑑又與此牴牾本殿謄錄又不同而龍窟菴三字俱無槪見所謂泰仁邑誌卽臣營所在而初無載錄本縣有新舊兩本而舊本只曰安義孫弘祿等守直太祖御容出沒山谷朝廷嘉之各授別提云而亦不言邑號山名新本孫弘祿行狀敍其顚末而此乃近年所撰至於吳希吉安義孫弘祿等子孫所藏文蹟不過斷爛數片之紙恐不可輕議於莫重莫大之典請令該曹稟處禮曹啓言本事旣係重大文獻無可徵信前後道臣査啓可見難愼之意請置之允之
정조 13년 · 강
行抄啓文臣去二月朔親試
정조 13년 · 목
御題祥飆送帆賦命在家製進副司正李基慶禧陸直長丁若鏞及第宋祥濂司僕正洪義浩分兵曹佐郞徐榮輔藝文館檢閱金祖淳三中同等命比較御題擬秦泰山松謝封五大夫箋宋祥濂徐榮輔三下同等命更爲比較御題且敎人靜坐說徐榮輔三下居首
정조 13년 · 목
敎曰此亦往役本廳擧行時急營建堂上尹蓍東卽爲牌招申飭仕進蓍東牌不進敎曰定日在明堂郞今日亦皆齋宿本廳句營事務此時豈可一向違牌乎營建堂上尹蓍東從重推考仍以前牌催促違牌勿爲呼望
정조 13년 · 강
召見前湖南伯徐龍輔于重熙堂
정조 13년 · 목
龍輔陳本道弊瘼諸條敎以待後日登筵更稟
정조 13년 · 목
敎曰分提調只一員差出此則中宮殿隨駕官也慈殿宮旣不動駕則守宮分提調當有之而初不提稟亦不差出藥院之任何等莫重而有此做錯吏判事節節可悶其委折自政院問啓堂該判堂爲先從重推考政官牌招開政差出政院啓言問于李▣處則以爲觸事顚錯無往非罪而至於日昨內局分提調差出也當出兩員而愚迷只出一員惶霣震越不知攸達云矣敎以慈殿湯劑逐日煎入之時將使藥院無提擧事未前聞此蓋自上不能檢飭之致何責乎吏判今番擧動時駕後隨駕提調置之仍爲留院如是處分之後國體所在判堂豈可晏然爲先越俸五等政院啓言卽伏見隨駕提調置之之命該堂之全不審察臣等之未卽提稟已萬萬惶恐而動駕在明又將經宿而若無保護之任則群情之憂悶國體之苟簡當如何伏乞還寢成命○以入廟時陪從百官單子敎曰初則該曹節目雖以此磨鍊今番動駕六曹外百官勿令隨駕之故日前大臣入侍左相以陪祭百官祭罷後袛迎陪從之意出擧條則此別單之書入吏判事極爲矇然還給從重推考捧納承旨亦爲推考○敎曰明日告動輦祭後臨文禧廟時洞口狹窄侍衛依出宮時例只入直磨鍊告祭罷後入直外先退以百官參班事分付
정조 13년 · 목
敎曰明日告動輦祭後雖卽進發奉安祭易致侵曉況告祭前節次甚多告祭時刻隨時設行陪祭百官入來時留門不必別請標信闕門仍留使之夕飯後從便來會事預令知悉
정조 13년 · 강
領敦寧洪樂性箚陳病狀乞遞藥院之任賜批許副
정조 13년 · 목
批以愼節奉慮箚辭許施卿其安心愼攝仍遣史官傳諭
정조 13년 · 강
有政吏曹判書李▣參判洪秉▣進
정조 13년 · 목
以申獻朝爲副校理李羲觀爲修撰金載翼爲副修撰金熤爲內局都提調鄭昌順爲分內局提調
정조 13년 · 강
司直李獻慶上疏賜例批
정조 13년 · 목
疏略曰尹蓍東之疏詬詈臣無復餘地矣臣昨冬一疏實循擧世公共之論了無一毫挾襍之意而彼乃曰承望抑勒果謂承望於何地抑勒者何說逆折之言諉之以氣勢忠憤之激歸之於禍心噫嘻蓍東以若負犯薄竄旋宥固當知罪愧訟之不暇而乃反復肆氣熖依舊咆哮放恣無憚乃至於此耶臣平生守拙一不參涉世事適當言責目見朝象漸乖王綱將墜按抑不得衝口觸犯伏蒙殿下許之以氣力奬之以直截臣朝暮入地可以抱此而長歸彼之詆罵雖萬倍於此亦何足恨但臣年至矣位過矣如是而不退與蓍東聲罪未幾遽爾比肩於周行十手所指將謂臣何伏乞斥退
정조 13년 · 강
修撰柳文養上疏討逆賜例批
정조 13년 · 강
知事李命植等以曾經春桂坊人聯名上疏討逆賜批
정조 13년 · 목
批以不惟無義何不念貽慽乎
정조 13년 · 목
具翼善冠袞龍袍乘轎出協陽門敦化門由雲觀峴歷臨新建文禧廟宜嬪廟周視廟內仍御齋室召見營建堂郞敎以詣慶熙宮行茶禮後當臨墓所依前以平戎服往來承史時服百官袛迎袛送隨駕置之舊宮僚亦勿待令事分付乘轎出廟門至於義宮前路降轎乘轎入興化門崇政門臨文禧廟行茶禮訖改具平戎服乘轎出廣達門興化門由敦義門至墓所入齋室乘便輿臨墓上行茶禮歷臨宜嬪墓行茶禮仍以便輿審視局內還齋室命守僕守護軍令該曹考例施賞遣承旨詣懿昭墓奉審乘轎出齋室敎曰陵園墓植木何限而數十日之間株數不啻過十萬有餘着根培莖無不鬱然以蕞爾營力如是改觀曾所不科於重臣此事不足爲可紀之勞而今旣遍審始知他營擧行之塞責嘉奬之擧豈容已也守禦使金鍾秀特賜外厩馬一匹轎前親受看役營校承傳斯速收用事分付兵曹鍾秀親受行禮仍命具法鞍乘而隨駕由敦義門入興化門廣達門還內
정조 13년 · 강
召見戶曹判書徐有隣于興政堂
정조 13년 · 목
有隣啓言鎭安大君墓碑事明知大君墓之所在處後更有稟旨擧行之意筵稟蒙允矣卽見京畿監司趙鼎鎭狀啓則豊德府使南履行牒呈內大君與夫人合窆無疑云御製事體極爲尊重舊碑旣已短小不可不改備自臣曹擧行乎自畿營擧行乎敎以令本道擧行○敎曰今番廟役兩處運石每聞役夫之聲不覺矜悶三軍門車夫等令該營拔例施賞牌將三人邊將除授不願者賞加太僕馬匹雖係例用之物牽夫責出貢人必多貽弊此廟旣不欲一毫用民力凡屬貢契進排皆令勿用以祭需條取用雖不足亦令從他拮据本寺何異令該寺提擧知悉俾沾一視之澤形止草記至於一負石馱運牽夫等亦令本寺施賞事分付○司僕寺啓言文禧廟營建時牽夫待令貢人處錢文三百兩參考前例從厚加磨鍊上下一負石馱運牽夫十三石處各木一疋布一疋施賞
정조 13년 · 강
以吳載純爲分內局提調口傳也
정조 13년 · 목
內局啓言分提調金履素謂有身病不爲仕進明日中宮殿動駕時無以陪進請令政院卽爲牌招命許遞口傳差出
정조 13년 · 강
親行文禧廟告動輦祭及奉安祭
정조 13년 · 목
前一日晡時營建廳監董大臣堂郞及諸執事曾經師傅賓客春桂坊入就拜位行禮訖都監進敎命竹册腰輿於泰寧門內階上內侍奉敎命授執事執事副司果尹行任奉安于腰輿又以排案床授執事執事工曹正郞金在明長興主簿南公轍對擧又以褥席授執事掌樂主簿尹晦東內侍以次奉竹册定號定名樻授執事執事分兵曹佐郞徐榮輔弘文館修撰李羲觀對擧同安于腰輿又以排案床授執事執事尙衣僉正李恒演戶曹佐郞洪樂敎對擧又以褥席授執事漢城主簿權▣以次進發褥席在前排案次之腰輿在後至泰寧門外執事以褥席排案床授忠贊衛少駐於崇政門外前路次進諡册腰輿內侍以次奉諡册神道碑銘樻授執事執事副司果徐邁修弘文館修撰柳文養對擧同安于腰輿又以排案床授執事執事濟用判官黃基玉平市主簿宋煥昌對擧又以褥席授執事工曹正郞兪漢純以次進發至泰寧門外執事以褥席排案床授忠贊衛少駐於崇政門外前路次進玉印彩輿內侍奉玉印授執事執事副司果兪漢謨弘文館校理申獻朝對擧安于腰輿又以排案床授執事執事義盈奉事尹厚東軍資判官金麟淳對擧又以褥席授執事司僕判官安廷鐸內侍以次奉諡印達字樻授執事執事副司果李東稷弘文館副修撰金載翼對擧同安于玉印腰輿又以排案床授執事執事忠勳都事吳泰詹漢城主簿朴宗敬對擧又以褥席授執事掌樂僉正鄭東協以次進發至泰寧門外執事以褥席排案床授忠贊衛少駐於崇政門外前路次進欽賜樻腰輿內侍奉欽賜樻二授都監郞廳都監郞廳對擧安于腰輿進發少駐於崇政門外前路次進架子內侍奉欽賜銀器樻授都監郞廳都監郞廳對擧安于架子權置於戶外簾內都監奉出册印欌及踏掌先詣廟中安排於龕室告動輦祭時至予具翼善冠袞龍袍就位坐亞獻官以下在位者再拜訖予三上香執瓚灌地執幣奠幣執爵奠爵大祝待敎金祖淳讀祝訖亞獻官判府事金熤終獻官左議政李性源行亞終獻禮訖亞獻官以下在位者行禮如初執禮掌樂正李太亨啓禮畢都監進架子以內下銀器鍮盤床燭臺爐盒沙尊等物種分盛于架子各授牌將領運先詣次進香亭內侍奉香爐香盒各授執事工曹佐郞李學永副司果李素安于香亭進發又撤床卓扇蓋各授忠贊衛領運先詣時至攝司僕僉正司䆃僉正金履中進神輿於戶外堦上進神輦於泰寧門內攝相禮副司果林道浩跪贊請降座陞輿入廟內侍奉倚几授執事執事南部都事崔吉憲安于神輿大祝副司果韓用龜奉神主櫝內侍奉櫝臺授執事執事副司果李英胄安于土藤方箱大祝納神主櫝于箱內臺上安于几前降自中階攝相禮跪贊請降輿乘輦執事奉倚几安于輦內大祝奉土藤方箱安于几上攝相禮跪贊請進發神輦進發至崇政門外前路少駐低擔由興化東挾門出監董大臣堂郞曾經師傅賓客春桂坊以次陪從至光化門前路少駐低擔至於義宮前路少駐低擔至廟神門外幕次攝司僕僉正進神輿於神輦前設褥席攝相禮跪贊請降輦陞輿大祝奉土藤方箱執事奉倚几安于輿神輿入自正門由中階陞詣戶外攝相禮跪贊請降輿陞座大祝奉土藤方箱先安於神榻上執事奉倚几及臺授內侍置於座大祝奉出神主櫝安于座進腰彩輿於階上諸執事各奉敎命及册印授內侍入置欌內册欌第一層竹册櫝定號定名樻第二層敎命樻諡册樻第三層神道碑銘樻印欌第一層玉印孟諡印盚達字樻第二層欽賜樻二欽賜銀器二匣第三層內下銀器樻設床卓扇蓋○予具翼善冠袞龍袍乘轎出廣達門興化門至於義宮前路降轎乘轎入廟內奉安祭時至行禮如儀禮畢還齋室平明臨宜嬪廟行別茶禮又行別茶禮于文禧廟辰時內殿臨廟禮畢後還宮
정조 13년 · 강
文禧廟營建廳監董堂郞及奉安時諸執事分司官員施賞有差仍命親受
정조 13년 · 목
敎曰文禧廟營建廳監董大臣左議政李性源厩馬一匹面給堂上兼工曹判書具允鈺戶曹判書徐有隣熟馬一匹面給行副司直尹蓍東半熟馬一匹賜給禮房承旨金光默都廳郎廳掌令金履成出納主大祝副司果韓用龜幷加資郎廳縣令鄭東敎直閣李晚秀監造官監役趙鎭圭幷陞敍蔭官未經守令者待窠除授前郎廳牧使洪元燮具膺兒馬一匹賜給捧敎命册印執事副司果尹行任等攝官李敬五等擧紫褥席執事正郞金在明等各加一資資窮者代加本廟忠義具允德李圾陞六宗戚執事錦城尉朴明源等賞典依別單捧傳旨別看役僉正沈鏔守令除授相地官擇日官奏時官看役牌將計士畵員員役工匠等依別單判下施賞○敎曰錦城尉朴明源耆年勤勞奄及四年今番監董之役首尾八十餘日其誠可感其勞可紀內厩馬一匹面給別看役以下依別單判下施賞○敎曰分司官員中總管李重馥實仕爲五百餘日李義行爲近四百日勤勞可尙各賜兒馬一匹總府分郎廳二員實仕各近八百日以實經歷今日政陞擬待窠仍作實窠兵曹分卽復職調用分內乘無故作散可悶遷轉間姑勿減下分守門將參上二人訓鍊主簿加設擬入參下二人入仕屬耳云參下復職待窠卽爲調用以示此廟之事不欲有一毫懷鬱之端○敎曰親祭及行禮時左通禮柳甲基準職除授右通禮禹禎圭兒馬一匹賜給贊儀李衡弼贊笏成元柱相當職陞敍引儀上弦弓一張賜給○敎曰本廟次知中官半熟馬一匹賜給守直中官兒馬一匹賜給祭享時待令廟宮守僕兩廟守僕令該曹米布題給○吏曹啓言左通禮柳甲基準職事命下矣已經準職何以爲之乎敎以不但已爲準職三十朔例陞之限亦云不遠加資○宗戚執事別單錦城尉朴明源厩馬已面給勿論昌城尉黃仁點豹皮一令賜給行副司直金持點兒馬一匹賜給水原府使金魯永虎皮一令賜給潭陽府使洪守榮古阜郡守趙寬鎭甑山縣令金魯成鴻山縣監金龍柱濟用判官黃基玉濟用主簿洪最榮陞敍副司果金魯敬初仕待窠卽爲調用敦寧直長金在昌上弦弓一張賜給永祐園參奉洪就榮陞敍幼學洪後榮初仕調用後陞敍○文禧廟營建廳別單看役牌將狀勇營旗牌官崔誡道黃仁赫邊將除授雜物看役御營廳別武士金德尙看役牌將訓鍊都監敎鍊官鄭泰仁邊將先爲調用禁衛營敎鍊官李應燁邊將除授御營廳敎鍊官朴賢源依願加資待令捕盜廳軍官金在敬安伯得李祥演實部將加設待窠陞實運石牌將訓鍊都監別武士田泰慶禁衛營別武士車運萬御營廳別武士咸致祥邊將除授牌將丁仁希葛蔓亨其間身故其子卽令訓局收用相地官平丘察訪金喜慶擇日官前別提池景喆陞敍奏時官裴漢輔高品付料畵員韓宗一等六人令該曹考例施賞計士韓範祖等二人卽令本曹從願收用書吏李道英等四人首吏書題除授其餘令該曹考例施賞書寫一人庫直二名使令四名營繕書員二人庫直一名牌將何候軍士十名捕盜軍士四名守直軍士二名令該曹考例施賞木手四十五名石手六十四名畵員十二人蓋匠三名泥匠五十一名雕刻匠十六名眞漆匠七名豆錫匠六名冶匠四名小木匠五名刻手一名屛風匠一名朴排匠一名歧鉅匠二名假漆匠七名木鞋匠一名小引鉅匠三名機械匠三名瓦甎匠一名鞍子匠一名磨造匠一名令該曹考例分等施賞○宜嬪廟營建時別單別看役壯勇營知彀官卞世義相當職調用看役牌將壯勇營旗牌官姜德輝李仁默趙忠培邊將除授車道吉依願賞加計士崔孝閔等二人卽令本曹從願收用書吏尹仁桓等三人首吏書題除授其餘令該曹考例施賞使令一名牌將伺候軍士四名守直軍士二名令該曹考例施賞員役一人木手二十四人石手三十三名畵員十二人蓋匠十四名泥匠三十三名雕刻匠十一名眞漆匠五名豆錫匠五名小木匠四名屛風匠一名冶匠二名朴排匠一名歧鉅匠二名假漆匠七名木鞋匠一名小引鉅匠二名機械匠二名瓦甎匠一名令該曹考例分等施賞前兵使崔東岳李仁康李性默半熟馬一匹賜給崔朝岳崔景岳李良玉兒馬一匹賜給○分兵曹員役書啓結束色書吏二人令該曹米布各別厚給幷仍差實吏於厚料布色如無大罪切勿除汰亦勿以加出施行有闕次次陞付近仗軍士五名令該曹米布從厚題給付于實役有闕次次陞付禮房書吏四人書寫一人使令八名令該曹米布題給各司吏隸各一人分差有闕陞實水工二名令該曹米布題給分總府員役書啓書吏四人使令四名令該曹米布題給各司吏隸各一人分差有闕陞實水工二名令該曹米布題給分西所員役書啓書員一人房直一名加付該所待闕陞實令該曹米布題給仍御齋室親臨頒賞性源等入庭領賞行禮命重推吏曹判書李▣頒賞時加資官敎不卽書入故也仍乘轎出廟門至雲觀峴敎曰祠宇入瞻延齡君家遣承旨明日致祭路過主第和平翁主房明日遣隋城尹致祭尋敎曰延齡君房致祭以遣承旨下敎矣更思內位當幷設承旨則掣礙以遣都尉擧行祭文知製敎撰進入敦化門協陽門還內
정조 13년 · 목
以金履成韓用龜柳甲基爲承旨新通也申匡堯爲掌令許晊爲司諫崔宇觀爲持平宇觀姜翰以分司騎郞新通也朴思機爲正言沈鏔爲咸安郡守以別看役承傳也
정조 13년 · 강
領敦寧洪樂性以病未參班陳箚引咎賜批
정조 13년 · 목
批以所愼之尙今彌留深庸悶慮未參何傷安心善攝仍命遣史官傳諭
정조 13년 · 강
左議政李性源箚辭錫馬之典賜批
정조 13년 · 목
批以錫馬之命實循常格卿其安心領受仍命遣史官傳諭
정조 13년 · 강
校理宋翼孝修撰柳文養李羲觀副修撰金載翼等聯箚請討復賜例批
정조 13년 · 목
大臣卿宰爲翌日問安入來敎曰卿等旣已入來左相辭朝亦不遠三明日次對進定於今日事遣史官傳諭○予曰右相今行殆近千里沿路農形所見如何右議政蔡濟恭曰秋年幾盡發穗有大登之望春年亦不至失稔矣予曰李鼎運金履成何故不入來耶承旨韓用龜曰鼎運爲御史時論履成三寸叔故有世所知之嫌矣濟恭曰此有先朝禁令在私義則猶可爲嫌在公體則不可用嫌矣予曰曾有金漢耆備堂行公之事矣濟恭曰臣竊有駭憤敢此仰陳矣尹蓍東前旣論臣今疏中承望二字卽謂前後參論皆由於承望臣旨意而發也臣於蓍東若可以嫌不敢言而臣旣有秉執之義理則所謂嫌端卽緦小功之察也何可以此趑趄乎茅向日臺疏批旨有曰偏私又有言出於出處之敎臺言若歸偏私則臣之前後所奏亦皆偏私也且其言之所自出亦臣也臣誠不勝惶悚愧恧矣予曰聞卿所奏出處二字果似如何當爲卿改之濟恭曰王言體重決不當爲臣改之蓍東罪名之輕重亶係於有心與無妄渠若有心而用之安得免肆市之典乎以故殿下以天地之量必欲付之無妄而其爲無妄不過以書與疏批與敎之錯誤爲證而渠疏旣曰得見於掌故家云爾則私家此等册子寧有節刪某句某字而書之乎渠旣得見則就其中自爲刪節明若觀火爲人臣子以此書呈於北面之地是可忍也孰不可忍也書疏批敎之爲渠可說之證以臣愚昧無以覺得且在先朝裵胤命製給李觀厚疏而中有二字凶言胤命之有心無妄不可以知得則觀厚之泛看與否又何以覷破乎然而胤命斃於杖下觀厚荐棘終身蓋觀厚設有無妄之事疏中所書渠之名也孰得以無妄辨之乎今者蓍東以其疏則渠疏也以其文則渠所自爲也國法何獨用之於觀厚而不用之於蓍東乎予曰觀厚不特荐棘終身末乃用逆律乎濟恭曰然矣蓍東疏出之後不知其爲凶疏而仍置則已矣旣以其言之犯不敢言之地明其罪而聲討今乃爵秩如舊使同無故則初不如不罪之爲愈矣予曰俄者卿自言愧恧今聞卿奏予實愧恧矣濟恭曰雖以蓍東今疏言之遣辭之際宜有如不欲生之意而其所自暴不過草草數行餘外則金肆氣焰有若臺章之彈駁者然平日之無畏憚可知矣予曰其疏果非矣予初欲罪之更思之纔命收錄從而罪之渠作何狀也以故傳敎中書以情雖無妄事屬難言八字使廷臣知予心而已自其後予不一言勉出入侍之命亦不以文字書出矣左議政李性源曰廟庭頒賞之際蓍東不入而無勉入之事矣予曰尹蓍東疏全出於輕視右相之意以其輕視也故滔滔寫去都在於此而本事未暇及惶恐伏罪之語渠輩心以爲右相予所假立而然矣亦豈成說乎濟恭曰若是節目間事則臣豈敢屢瀆而此義所關臣雖被罪亦不可止所願者聖上之俯賜體念於此等處無少放過予曰成鼎鎭之疏非矣入侍之時目見還差默無一言忽於過幾日之後始乃云云乎又曰右相纔經鄕行邑弊民瘼亦有可聞者乎濟恭曰軍保納米爲第一痼弊減疋之後一夫所納只爲六斗而軍門情債與浮費逐歲增加今作十三斗其所矯救宜爲仁政之先而牽掣多端若無善策無已則申飭外邑所捧六斗之外剩條無過一斗待稅船來泊使戶曹郞或兵曹郞根同該軍門餉色郞捧納而以其剩條爲庫直輩人情與色落則庶或爲一分救弊之道矣予曰可矜者民也其在一視之政宜有矯救之策左相及曾經戶判時任戶判從後爛商稟處別營弊瘼頃筵嚴飭兹事果何如濟恭曰訓將每以斗斛之輕棍治別營庫直輩不得不厚給軍料則其縮條之耗損國穀事勢之不可免者矣予曰軍兵之許多費用亦不少若非斗斛之若干餘數無入口之資云矣所謂費用之爲前例者革罷其無甚關緊者然後方可議如式斗給右相方帶訓局都提擧與訓將相議更稟又曰兩南漕船之弊近則如何性源曰漕船則道臣所句管矣予曰按一道之臣豈無救此弊之道乎從後爛商其矯救之方發關嚴飭宜矣又謂濟恭曰沿邑守令之治聲亦有所聞者乎濟恭對曰洪州牧使李義弼律已淸白又救船弊民譽藉甚禮山縣監申史源雖似古談循吏爲治民皆信之矣予曰前淸牧亦善治矣濟恭曰此非臣過去之路故未得聞之矣○左議政李性源啓言昨日參班守令當此分糶課農之時不可許久曠官請催促還任敎以皆令當日下送參班外受由上京者一體下送皆令入侍仍命不言備堂一幷推考○敎曰左相以親山緬禮曾已請由除朝辭往來省墓時澆奠床依例擧行事本道監司處下論○濬川司啓言城外濬川今已畢役三軍門將官將校及使喚軍等依下敎別單書入敎曰渠輩果效勞都廳及牌將使喚軍等午後當試射放卿及兵判爲試官禁軍別將任嵂爲副試官入直兵總郞爲參考官率領待令庚辰例則過矣依癸巳年例柳葉箭鳥銃中各試一技以此知悉若此則昨日廟役賞典中別看役牌將使喚軍亦令午後待令試官以本廳堂郞中文臣爲之侍衛置之依內試射例擧行
정조 13년 · 강
行別試射于春塘臺營建別看役以下試官工曹判書具允鈺戶曹判書徐有隣直閣李晚秀濬川都廳以下試官兵曹判書鄭好仁漢城判尹李文源禁軍別將任嵂兵曹佐郞申大龜都總經歷徐有鳳都總都事尹孝儉
정조 13년 · 목
御暎花堂試取試官以下行禮訖射則帳殿試取砲則命徐有隣任嵂徐有鳳試取于丹楓亭○試官兵曹判書鄭好仁不卽入來命記過待令施卽分揀仍命從重推考○文禧廟營建別看役牌將柳葉箭入格別單訓鍊都監牌將正憲鄭東仁邊三中弓矢一部別看役郡守沈鏔左邊捕盜廳軍官金在敬邊一中各箭竹一百箇賜給濬川看役將官將校柳葉箭入格別單訓鍊都監都廳前水使李潤國邊二中上弦弓一張箭竹一百箇東道參軍具載厚御營廳別武士李廷復貫一中各上弦弓一張訓鍊都監別武士金鎭國宋相協禁衛營敎鍊官朴泰根別武士張世綌御營廳本廳軍官朴大源邊一中各箭竹一百箇賜給營建廳濬川司使喚軍等鳥銃入格人木布施賞有差○因濬川司看役牌將別單敎曰已試放而其中如有庚辰濬川癸巳石築時以將校董役軍兵使喚之人更以別單名下懸錄年條以入又因濬川司員役別單敎曰自本司參酌分等施賞
정조 13년 · 강
飭承旨李鼎運金履成斯速仕進
정조 13년 · 목
鼎運等違牌政院例捧傳旨敎曰俄筵始知懸病委折此則先朝飭禁截嚴近來設有一二謬例亦不敢縣言情勢況以大臣所奏復提飭禁申諭則揆以道理焉敢乃爾此傳旨勿施以前牌催促斯速仕進
정조 13년 · 강
諭關西伯鄭昌聖
정조 13년 · 목
昌聖狀啓伏奉有旨以睿筆齎來事別定可信人委送谷山地之由前已馳啓而高大彥姨從弟張宇漸之衣裝持去者非康哥之子所謂洪愛晚跟尋於谷山地搜得其行裝睿筆齎奉以來故臣祗受監封臣營帶率軍官全祥直處準授陪奉上送高大彥亦爲起送敎以卿弟入侍已有筵敎卿當承聞依此知悉擧行
정조 13년 · 강
召貝尙衣提調鄭昌順及上京守令于誠正閣仍命未下直守令明日辭朝
정조 13년 · 목
予謂昌順曰上言人高哥聞是乞人樣子渠旣奉納睿筆則不可無酬勞之典營門將校料窠中從願差給好矣俄以卿弟已承筵敎之意回諭於箕伯以此筵敎錄報昌順曰此外又有咸姓人持納睿筆之書於扇面者臣兄以彼旣來納則不可私自奉安使渠陪奉上來而旣無上言下諭之事不必狀聞故私書報臣使之乘間仰達咸姓人方待令於外矣予曰此人亦依高哥例營門料窠中調用扇面睿筆一體奉安于本宮
정조 13년 · 강
特施承旨金履成不敍之典
정조 13년 · 목
履成陳疏略曰噫君讎未復私嫌敢論雖然猶父猶子天倫之至也臣叔之名曾入繡啓其時繡衣卽左承旨李鼎運也縱荷聖明鑑燭薄竄施宥而若論罪名不死何爲嗚呼孟子有言曰殺人之父人亦殺其父殺人之兄人亦殺其兄聖賢豈欺我哉假使臣叔實有是犯則臣於鼎運何敢言嫌而第其構虛捏無必欲甘心而後已在渠已有欺天之罪在臣便同殺父之怨臣雖不孝不忠豈忍與鼎運作僚一院且使鼎運言之渠亦有父以何面目與臣同席哉大臣筵奏不知何據雖云私嫌亦關倫常則嫌路大廣誠爲痼弊而輕重深淺在所區別伏乞亟削臣職敎曰反詈之習在所切禁日前辭疏間有語不擇處而至於今日辭章尤可謂甚之甚矣叔猶父人或有情外彈斥則爲子姪者豈無痛迫憤惋之心此則私情也況因此疏取見伊時繡啓謄本論列與律名元無太重嫌或云耳讎豈當乎然則辭疏中一二句語無異俚巷辱說不但大有乖於朝體而已此承宣曾不料其如許何故近日擧措若是顚錯乎其在敦俗杜弊之道不可不嚴處而懸玉纔過一宵特念敦匠之勞爲先施以不敍之典此後廷臣此等之習各別痛禁章奏間反詈句語政院切勿捧入冒捧承宣與冒禁者竝下有司準受敎勘律事載之該房故事仍示敦俗杜弊之意
정조 13년 · 강
執義沈埉司諫許晊掌令任希遠申匡堯持平李得休獻納崔烜正言朴思機姜文會聯箚請討復賜例批
정조 13년 · 강
檢閱金祖淳疏陳春秋兼銜應避賜例批
정조 13년 · 강
判下上言二十度于各該司
정조 13년 · 목
西部幼學尹之五爲其父加資事光州幼學朴重彬扶安幼學崔鎭夏南部幼學李▣老長城幼學金萬鎨爲其父加資事咸興典禮金重郁本宮典禮料布無減事西部前府使李昌會立後事西部幼學李國重爲其仲父立後事東部出身咸尙奇爲其祖與父戊申軍功褒奬事保寧良人金孝奉爲其老母放釋事中部秦召史西部朴召史西部邊召史北部盧召史竹山閔召史爲其夫定配放還事驪州船民金丁福等本邑田稅大同令該監色運納事龍山倉底募民崔始興等依前守葉事通津閑良金鼎禹訓鍊都監陞戶軍張漢奎西部童蒙李聖甲山訟事吏曹啓言西部幼學尹之五光州幼學朴重彬上言以爲之五父朝奉榮祖年八十二重彬父光曄年九十一得蒙加資之典云矣榮祖因其子上言已受朝奉階則今此呼籲係是格外光曄年旣九十一歲則當入狀啓中而昨今年該道之不爲抄啓必有委折請令本道詳査報來後稟處從之敎以光州朴重彬詳考京籍更爲稟處又啓言扶安幼學崔鎭夏南部幼學李肯老長城幼學金萬鎨上言以爲鎭夏父幼學道濟肯老父通德郞默年俱八十一萬鎨父通德郞會胄年八十二願蒙加資之典矣士庶年八十者除一階元有階者加一階事曾有定式請依此施行允之○禮曹啓言前咸興典禮金重郁上言以爲我國有典禮臣奉祭享者惟咸平兩道而本宮每朔望大小別祭四陵春享時執事創設初以典禮之人元定本宮所而以長津鎭十一倉倉監輪回差出以爲料布之資矣長津陞邑之後咸興之民不關於長津之監云典禮料布之資混入其中一依平壤例無減料布云矣此等微細之事濫瀆天聽極陟猥越請置之其罪狀令本道懲治敎以所訴雖似猥屑而自昔京外祭享所屬上言下該司回啓自是定式此事亦屬本宮祭享故依例啓下令本道從長決處又啓言西部前府使李昌會上言以爲以屢代奉祀之人年至六十無子故十二寸弟冕會第二子寅俊欲爲繼後而終始靳許令該曹稟處云矣昌會旣是諸族之大宗冕會且有三子而不肯許與乃是人情之外在朝家繼絕之道似當許施請上裁從之又啓言西部幼學李國重上言以爲其仲父秉漸無子身死以渠之子建永立後於秉漸事令該曹稟處云矣建永之於秉漸爲孫行以孫爲子未知禮說之有何所據而其奉祀旣無所重法典所無之事非所可論請勿施從之又啓言東部出身咸尙奇上言以爲渠父與祖戊申軍功請褒弊之典有此呼籲云矣渠祖貴徵父興▣旣入揚武原從之勳券則至今干恩極涉猥越請置之從之○刑曹啓言保寧良人金孝奉上言以爲渠以世代良族土豪金啓元錢百餘兩威劫貸用之後忽以爲汝祖吾家奴子其所貸錢以貢膳執用云故適値御史出道欲爲呈訴則啓元兄弟大生恐㥘所貸錢一一出給更不橫侵之意手標以給故粘連呈官立旨成出矣啓元誣訴營門故渠又往訴巡營以壓良爲賤罪照律定配矣啓元兄弟以此含憾至於毀家禁農之境做出無根之說誣訴本官七十老母及妻弟五人着枷嚴囚乞令該道特放其老母及諸囚云矣一邊之言有難準信令本道別定剛明官詳査嚴處後狀聞之意請分付敎以猥越之習雖已別加申飭此則關係民隱令道伯詳査狀聞事行會又啓言中部秦召史上言以爲其夫梁順福定配永春而順福與渠相詰之際語及渠之上典故渠之上典欲爲警責懲後呈秋曹照律于今周年罰已行矣乞蒙天恩云矣其夫凌辱者卽渠上典則奴主之分亦係四件內事而欲宥其夫反誣其主請勿施自臣曹參酌懲治允之又啓言西部朴召史上言以爲渠夫李春載以氷庫書員略飮酒盃之致謂以酗酒官門移送秋曹徒三年定配於延豊縣乞令放釋云矣春載以侵辱官長徒三年定配所坐旣係不輕赴配且未及周年疏釋一款姑難容議請置之從之又啓言西部邊召史上言以爲其夫石守範以戶曹書吏丁未十月因繕工監竹索文書矇然會減徒配於靑松府而同罪人文載翼已蒙恩宥乞令依例放釋云矣以同罪之見放援引爲說而罪犯雖是一事赴配尙未準限不可遽議疏釋請置之從之又啓言北部盧召史上言以爲其夫宋德明以戶曹書吏丁未十月因繕工監竹索文書矇然會減徒三年定配於寶城郡而同罪人文載翼已蒙恩宥乞蒙一視之恩云矣此是石守範等同時定配者也其疏釋之不可遽議實無彼此之異同請置之從之又啓言竹山幼學鄭履權妻閔召史上言以爲其夫橫被慘辱於常漢尹太平呈于憲府囚禁太平未及勘處伊時囚徒案適登御覽而其罪目中有不順父母四字以致有令該曹査實之聖敎及夫査實之際其夫反坐誣人定配价川而家有七十病母日夜呼哭且家內失火神主火燒尙未改主乞令給由改造木主相面老母云矣履權逞憾於尹太平之詬辱以推罵其父之說構誣太平假名洞人聯狀呈訴於憲府因本曹草記判批照律定配當初所坐旣係誣人疏放之請不敢發口乃以木主改造之說至請由暇者事極無嚴請置之從之○宣惠廳啓言驪州船民金丁福等上言以爲渠等居在驪州船業資生而本邑田大同每以渠輩專當運納大抵田稅則當該色吏擇收米品之精好者自領自納大同則專委船人使之上納故該吏養戶幻弄每以改色麤劣之還米只充石數投給於渠輩上納時人情雜費馬貰亦自渠輩擔當本邑各廳又以募入船分排各船例徵於境內諸船者各爲十兩裝載時亦稱前例各以十七兩收斂且春秋營需米載納時次知色吏謂以上納時人情各船人處收合一百七十餘兩錢裝載時爲其上納之欠縮自船人處每石五升自備加入而其所欠縮猶爲太多此則徵於境內各船小不下各其六七十餘兩矣一依他邑例田稅大同倂令本邑該監色領運上納馬貰與情債雜費亦以當初該吏之民間所收如法充納俾無船人輩白地橫侵之弊云矣換給還穀之說聞甚驚駭收斂錢兩亦關民隱來納京廳之專委船人雜費欠縮之皆令擔當尤極痛駭令道臣査問釐革後論報本廳之意請分付從之又啓言龍山江倉底募民崔始興等上言以爲渠輩世居江上他無生利之道只於船隻到泊卸下之時略受雇價擔負資生大抵往在萬曆戊申宣惠內倉設置於京中元無募民之事逮至順治丁酉又設外倉於江邊無人處自惠廳招募江民作爲役人後三南稅船泊京江則擔頁卸下受食雇價庫舍墻垣隨毀修築掃雪除草晝夜守護等役無價替當自惠廳成節目入啓蒙允無弊擧行矣京居無賴輩爲京倉募民以各邑陸運木錢擔當擧行廣設賂路誣起訟端世傳之業白地見奪在前惠廳相訟時處決中役人之名始自三南爲設而居在江上京畿倉主人則居在京倉近處不相干涉而京倉人敢生橫奪之計乞令江民依前守業云矣乙未年故相臣鄭弘淳爲提調時募民相訟明白決給又於癸卯因備局回啓令本廳詳査稟處而其時提調鄭民始亦以旣有前決別無更査之意筵稟蒙允今此募民之不有官決又爲上言者自歸誣罔請置之自本廳嚴治從之○漢城府啓言通津閑良金鼎禹上言以爲屢代先墳在於家後丙戌年故府使李柱海遭妻喪權▣於渠之曾祖父墳階砌下渠父勢無奈何只待其移葬矣渠不幸遭母喪繼葬於祖父墳右邊則李家遽生客反爲主之計呈于營本官督掘非常乞命査實禁斷云矣一邊之言有難準信請令道臣別定剛明官詳査公決從之又啓言訓鍊都監陞戶軍張漢奎上言以爲渠以務安之民甲辰年陞戶上來而祖父母葬地在於本縣矣丙午年有偸埋兩冢於至近之處一則李福漢一則尹德松兩班皆是山下居民强弱懸殊萬無私自督掘之道故渠父世大呈于本官則三日囚獄無端放送又呈巡營則卽速掘移事處決到付本官則不問曲直勿爲煩訴云乞令該道捉囚掘移云矣一邊之言有難取信請令該道定査官摘奸公決從之又啓言西部童蒙李聖甲上言以爲昨年十月遭母喪權窆於楊鐵里空閑處矣李哥漢謂之偸葬於渠山恣意割去冢半豈有如許痛迫之事乎乞令該曹摘奸査實云矣毋論訟理曲直兩冢俱是部字內則元告元隻之冒禁入葬萬萬痛駭而毀人墳冢自有當律請發遣該部官摘奸後毀冢之罪自臣府勘處從之
정조 13년 · 강
命湖南進上臘肉以雉代捧
정조 13년 · 목
敎曰以朝家一視之政遐邇何間畿邑則爲除民弊臘肉猪鹿獐以雉代捧仍罷獵軍而湖南之弊曾亦稔聞問於舊伯果如所知況本道幅員非沿則野所謂邊山之童濯孰不知之然而責納何異緣木求魚乎旣聞之後豈可持難全羅道進上臘肉猪鹿獐以雉準折代捧依畿邑例爲之事令廟堂措辭行會外此諸道多是有山郡處然而亦宜有闊狹之擧亦令關問使各據實狀聞更自本司草記回啓
정조 13년 · 강
左承旨李鼎運陳疏乞遞